তুফান (২০২৪-এর চলচ্চিত্র)
তুফান হচ্ছে ২০২৪ সালের একটি বাংলা ভাষার অ্যাকশন থ্রিলার চলচ্চিত্র। এসভিএফের ইউটিউব চ্যানেলে ট্রেলার ভিডিওর বর্ণনা অনুযায়ী চলচ্চিত্রটি প্রযোজনা করেছেন বাংলাদেশের শাহরিয়ার শাকিল, রেদোয়ান রনি এবং ভারতের শ্রীকান্ত মোহতা ও মহেন্দ্র সনি। তবে বাংলাদেশে প্রাপ্ত চলচ্চিত্রটির ছাড়পত্র এবং আলফা আইয়ের কর্ণধারের দাবি অনুযায়ী বাংলাদেশী ওটিটি প্লাটফর্ম চরকি ডিজিটাল পার্টনার ও এসভিএফ আন্তর্জাতিক পরিবেশক হিসেবে কাজ করছে। এটি পরিচালনা করেছেন রায়হান রাফী। প্রধান চরিত্রে অভিনয় করেছেন শাকিব খান, মিমি চক্রবর্তী এবং মাসুমা রহমান নাবিলা। ছবিটির গল্প নব্বই দশকের বাংলাদেশের একজন গ্যাংস্টারকে ঘিরে আবর্তিত হয়েছে। চলচ্চিত্রটি ২০২৪ সালের ১৭ জুন বাংলাদেশে, ২৮ জুন পৃথিবীর ১৪টি দেশে এবং ৫ জুলাই ভারতের পশ্চিমবঙ্গে মুক্তি পায়।